“เครือซีพี-ซีพีเอฟ” มอบอาหาร-ครุภัณฑ์ รพ.สนาม “สนามกีฬาแห่งชาติ”
“เครือซีพี-ซีพีเอฟ” มอบอาหาร-ครุภัณฑ์ รพ.สนาม “สนามกีฬาแห่งชาติ” ภายใต้โครงการ “ซีพี ร้อยเรียงใจ สู้ภัยโควิด-19”
12 พ.ค. 2564

กรมการแพทย์ กระทรวงสาธารณสุข โดย นายแพทย์ ธนินทร์ เวชชาภินันท์ ผู้อำนวยการสถาบันประสาทวิทยา นายแพทย์ สุเพ็ชร ทุ้ยแป ผู้อำนวยการสำนักนิเทศระบบการแพทย์ พร้อมด้วย ดร.นิวัตน์ ลิ้มสุขนิรันดร์ อธิบดีกรมพลศึกษา รับมอบผลิตภัณฑ์อาหารปลอดภัยจากซีพีเอฟ ครุภัณฑ์ทางการแพทย์จากเซเว่น อีเลฟเว่น และซิมโทรศัพท์จากทรู ตามนโยบายเครือเจริญโภคภัณฑ์ภายใต้โครงการ “ซีพี ร้อยเรียงใจ สู้ภัยโควิด-19” เพื่อสนับสนุนการทำงานของทีมบุคลากรทางการแพทย์ในหน่วยสนับสนุน ศูนย์แรกรับส่งต่อ กระทรวงสาธารณสุข
โดยมี นายประสิทธิ์ บุญดวงประเสริฐ ประธานคณะผู้บริหาร บริษัท เจริญโภคภัณฑ์อาหาร จำกัด (มหาชน) หรือ ซีพีเอฟ  นางสาวศศิธร ไชยศรี ผู้จัดการทั่วไป บมจ. ทรู คอร์ปอเรชั่น และ นายโตมร จันทรา ผู้จัดการทั่วไป บมจ.ซีพี ออลล์ ร่วมกันส่งมอบ ณ ห้องประชุมศุภชลาศัย สนามกีฬาแห่งชาติ
นายแพทย์ สุเพ็ชร ทุ้ยแป ผู้อำนวยการสำนักนิเทศระบบการแพทย์ กล่าวว่า รพ.สนามแห่งใหม่นี้อยู่ภายใต้ความรับผิดชอบของกรมการแพทย์ กระทรวงสาธารณสุข โดยได้รับความร่วมมือจาก กรมพลศึกษา ให้ใช้พื้นที่ของอาคารกีฬานิมิบุตร สนามกีฬาแห่งชาติ เพื่อรองรับผู้ป่วยโควิด-19 จำนวน 200 เตียง ซึ่งเป็นผู้ป่วยกลุ่มสีเขียว การได้รับความสนับสนุนด้านอาหาร ตลอดจนครุภัณฑ์และด้านสื่อสารจากเครือซีพี  ช่วยให้การบริหารจัดการ รพ.สนามแห่งใหม่นี้มีความพร้อมได้รวดเร็วยิ่งขึ้น เป็นกำลังใจและเกื้อหนุนการทำงานแก่บุคลากรทางแพทย์ทุกคน รวมถึงผู้ป่วยด้วย ซึ่งต้องขอขอบคุณเครือซีพี ซีพีเอฟ เซเว่น อีเลฟเว่น และทรู มา ณ โอกาสนี้
ด้าน ดร.นิวัตน์ ลิ้มสุขนิรันดร์ อธิบดีกรมพลศึกษา กล่าวว่า เมื่อกระทรวงสาธารณสุขประเมินว่าสถานการณ์ขณะนี้จำเป็นต้องมีสถานที่ทำโรงพยาบาลสนามเพิ่มเติม ทางกระทรวงการท่องเที่ยวและกีฬาก็พร้อมสนับสนุนทั้งสถานที่และบุคลากรทันที เราได้เห็นความทุ่มเทเสียสละของทีมแพทย์ และได้เห็นความช่วยเหลือจากภาคเอกชน อย่างซีพีที่เข้ามาช่วยทั้งซีพีเอฟ ทรู ซีพีออลล์ เข้ามาช่วยผลักดันให้ศูนย์แห่งนี้สมบูรณ์แบบยิ่งขึ้น ซึ่งต้องขอชื่นชมและขอบคุณอย่างยิ่ง
นายประสิทธิ์ บุญดวงประเสริฐ ประธานคณะผู้บริหาร ซีพีเอฟ กล่าวว่า ซีพีเอฟขอนำความเชี่ยวชาญของบริษัทมาร่วมสนับสนุนการทำงานของทีมแพทย์ โดยนำอาหารสำเร็จรูปพร้อมรับประทาน ภายใต้ “โครงการ CPF ส่งอาหารจากใจ ร่วมต้านภัยโควิด-19” ซึ่งดำเนินการมาตั้งแต่การระบาดรอบแรก มาแบ่งเบาภารกิจการจัดเตรียมอาหารของบุคลากรทางการแพทย์ ซึ่งเป็นผู้เสียสละและเป็นด่านหน้าในการดูแลรักษาผู้ป่วย อีกทั้งยังแทนคำขอบคุณและส่งกำลังใจให้บุคลากรด้านสาธารณสุขทุกท่าน
ทั้งนี้ ที่ซีพีเอฟนำผลิตภัณฑ์อาหารจำนวน 2,100 แพ็คไปมอบให้ทีมแพทย์ ขณะที่เซเว่น อีเลฟเว่น นำครุภัณฑ์ทางการแพทย์ ได้แก่ แอลกอฮอล์ 5 ลิตร จำนวน 1,000 แกลอน น้ำดื่ม จำนวน 4,800 ขวด และหน้ากากอนามัย จำนวน 2,500 ชิ้น  รวมถึงทรู ที่นำ ซิมทรูมูฟ เอช จำนวน 30 ซิม (โทรฟรีทุกเครือข่าย เน็ต 10 เมก ไม่ลดสปีด / TrueVisions Now 150 code) เข้าสนับสนุนการทำงานของทีมแพทย์
เครือเจริญโภคภัณฑ์ โดยนายธนินท์ เจียรวนนท์ ประธานอาวุโส ได้มอบแนวทางให้ทุกบริษัทในเครือฯ เร่งสนับสนุนวงการแพทย์ในการดูแลและป้องกันการแพร่ระบาดไวรัสโควิด-19 ด้วยตระหนักดีว่าความร่วมมือร่วมใจช่วยเหลือกันเป็นสิ่งที่ทุกฝ่ายต้องทำ จึงจัดตั้งงบประมาณ 200 ล้านบาท สนับสนุนด้านอาหาร น้ำดื่ม ตลอดจนระบบการสื่อสารและอุปกรณ์ที่จำเป็นให้กับรพ.สนาม ด้วยมุ่งหวังให้ประเทศไทยก้าวผ่านวิกฤตนี้ไปได้โดยเร็ว และจนถึงขณะนี้เครือฯ  ให้การสนับสนุน รพ.แล้วถึง 88 แห่ง